P. Hrušovský, predseda NR SR: (2004-03-10):
Nech sa páči, pán poslanec. K. Džupa, poslanec: Vážený pán predseda Národnej rady, dámy poslankyne, páni poslanci, pán minister, členovia vlády. Reforma a transformácia slovenského zdravotníctva je dôležitá, stále nerealizovaná súčasť zmien spoločnosti po roku 1989. Náš názor sme prezentovali v teoretickej aj praktickej rovine, pripomeniem, že dbá na vyváženosť záujmov pacienta, zdravotníckeho pracovníka a štátu. Prezentovali sme ho koncepciou vtedajšieho ministra zdravotníctva Viliama Soboňu, realizoval ju, aj keď sme nemali možnosť ju ukončiť. Následne sa v tejto transformácii nepokračovalo, nastúpili rôzne varianty ďalších transformácií, nepriniesli želaný efekt. Možno povedať, že k dnešnému dňu si každý politický subjekt, ktorý nominoval svojho zástupcu do kresla ministra zdravotníctva, vyskúšal svoj zaručený model transformácie slovenského zdravotníctva. Efekt neprišiel, očakávaná pozitívna zmena nenastala. Správa vlády Slovenskej republiky o pripravenosti rezortu zdravotníctva plniť koncepciu zdravotnej starostlivosti Slovenskej republiky prijatej v decembri 2002 umožňuje na pôde Národnej rady Slovenskej republiky použiť prakticky všetky témy, ktoré si človek vyberie, osvojí, pripraví, a to zdravotnícke i nezdravotnícke. Môže rozoberať obidve zas kladné tézy správy. To znamená pripravenosť rezortu, ako aj obsah a znenie koncepcie, ktorú vláda prijala v decembri minulého roku. Politicky je téma transformácie zdravotníctva vďačná téma. Verejnosťou sledovaná viac ako iné a rovnako aj posudzovaná veľmi citlivo a zoširoka. Avšak vzniká otázka, či ďalšia a následná diskusia pohne a akým spôsobom dopredu transformáciu slovenského zdravotníctva alebo poslúži politickému súpereniu, zápasu. Zdravotný stav obyvateľstva, zdravotná starostlivosť a všetky súvisiace okolnosti sú príliš vážne záležitosti na to, aby sme hazardovali s trpezlivosťou obyvateľov. Tobôž nie na pôde Národnej rady Slovenskej republiky, pretože aj tak, ako to vyplýva z prieskumov verejnej mienky, Národná rada nemá vysoký kredit. V súčasnosti ľudia čakajú riešenia, nie politikárčenie. Reforma je potrebná, transformácia je nutná. To je základná téza, s ktorou sa stotožňujú všetci, ktorí v oblasti teórie, praktického výkonu, praktickej činnosti aj konzumentov zdravotnej starostlivosti, všetci títo sa na tom zhodujú. Okrem známych dôvodov, ktoré odzneli už aj ústami predrečníkov, ako je dostupnosť, účelnosť, kvalita, oddlženie, perspektíva napredovania, dnes veľmi vážnym spôsobom musíme konať, nie iba uvažovať aj s ohľadom na transformáciu slovenského zdravotníctva s prihliadnutím na európsky rozmer zdravotníctva, ktorý od 1. mája tohto roku bude súčasťou praxe zdravotníckych zariadení všetkých typov a celého územia Slovenskej republiky. Naše priority, teda priority Ľudovej strany - Hnutia za demokratické Slovensko, čo sa týka transformácie slovenského zdravotníctva, sme definovali. Opierajú sa o plne hradenú zdravotnú starostlivosť na základe zdravotného poistenia, o kvalitu a dostupnosť zdravotníckych služieb, o účinné kontrolné mechanizmy a o sociálnu spravodlivosť v celom priereze zainteresovaných subjektov, teda nielen pacienta a klienta, ale aj potenciálneho pacienta, zdravotníckych pracovníkov a všetkých obyvateľov. Na týchto prioritách sa nič nemení. Otázka dnes znie, a nielen pre nás, pre našu Ľudovú stranu, a nielen v súčasnosti, či tieto priority dokážeme a ako presadiť do transformačného modelu slovenského zdravotníctva. Naša pozícia aj v Národnej rade Slovenskej republiky vyplýva z výsledku volieb. Akceptujeme ju s plnou zodpovednosťou. Môže si to, kto chce, vysvetliť po svojom pre nás, ale parlamentný princíp predstavuje principiálnu časť a súčasť politického a občianskeho života súčasne a súbežne aj s dodržiavaním Ústavy Slovenskej republiky. Teda akceptujeme a plne rešpektujeme parlamentný princíp. A vzhľadom na tieto skutočnosti, ktoré boli dané výsledkom volieb, a vzhľadom na transformáciu slovenského zdravotníctva potvrdzujeme odhodlanie a pripravenosť prevziať zodpovednosť za transformáciu v plnom rozsahu. Nepovažujeme však za seriózne využívať proces transformácie slovenského zdravotníctva ako prostriedok politického boja zdravotníkov a zdravotnej starostlivosti, pretože zdravotnícka politika a zdravotná starostlivosť je dnes príliš vážna záležitosť, aby sme si ju ako prostriedok politického súperenia  mohli dovoliť použiť. Hovoríme to s plnou vážnosťou aj s ohľadom na obdobie, keď sa zdravotníctvo a problémy zdravotníctva používali proti Ľudovej strane v čase, keď bola vládnou stranou a uvedomujeme si aj dôsledky, ktoré tento proces priniesol v priebehu rokov 1998 až 2002. Preto v prípade zdravotníctva a súčasnosti a transformácie slovenského zdravotníctva neplatí požičané vráť. V odbornej, neodbornej verejnosti existuje zhoda. Transformácia je potrebná. Naše názory na jej podobu a postupnosť nemeníme. Urobíme, čo treba, aby sa presadili či už vo vláde Slovenskej republiky, alebo za využitia nástrojov parlamentnej demokracie, parlamentnou cestou, zákonodarstvom,  rokovaním výborov a v pléne Národnej rady Slovenskej republiky. Rovnako je v odbornej, manažérskej aj laickej verejnosti zhoda v tom, že transformácia slovenského zdravotníctva je len jedna. Zoradenie a postupnosť krokov môže byť rôzna. Deklarovali sme preto a potvrdzujeme, že je potrebné identifikovať a zoradiť kroky, zabezpečiť, aby ich plnenie preklenulo aspoň dve volebné obdobia, pričom, samozrejme, v nijakom prípade tento náš názor nemení povahu a obsah našich pilierov transformácie slovenského zdravotníctva. Z týchto dôvodov nehľadáme odpovede na tézy, správy, či je rezort pripravený, ani na obsah koncepcie. Rezort zdravotníctva musí byť pripravený a z praxe viem, že je a chce byť pripravený. Ani čo sa týka obsahu koncepcie nebudeme diskutovať, pretože  koncepcia bola predstavená v tézach, s ktorými môžeme a nemusíme súhlasiť, môžeme alebo nemusíme o nich donekonečna diskutovať, či zabávať spoločnosť v snahe hľadať lacný politický prínos pre politickú stranu. Medzitým sa totiž výrazne mení situácia v rezorte zdravotníctva a hrozí zrútenie zdravotníckeho systému s dôsledkami, ktoré nevieme domyslieť, aj keď mnohé tušíme, lebo dnes, čo sa týka transformácie slovenského zdravotníctva, nie je o päť minút dvanásť, ale o niekoľko sekúnd dvanásť, ak mám byť a ostať optimizmom. Preto vyzývame vládu Slovenskej republiky urýchlene predložiť Národnej rade konkrétne výstupy koncepcie v podobe paragrafového znenia zdravotníckych zákonov, ktoré definujú transformáciu de facto a de iure, alebo odkráčať do histórie. Ďakujem. (Potlesk.)